**ซูว็อน** (ฮันกึล: 수원, ฮันจา: 水原, เสียงอ่าน: [suwʌn]) เป็นเมืองเอกของจังหวัดคย็องกี เป็นหนึ่งในเมืองสำคัญของเกาหลีใต้มีประชากรมากกว่าหนึ่งล้านคน ซูว็อนตั้งอยู่ทางตอนใต้ของโซล โดยห่างจากโซลประมาณ 30 กิโลเมตร 

ซูว็อนเป็นเมืองที่ยังคงกลิ่นอายของวัฒนธรรมโบราณของเกาหลี โดยเริ่มจากการเป็นหมู่บ้านเล็ก ๆ จนในปัจจุบันเป็นเมืองอุตสาหกรรมและวัฒนธรรมที่สำคัญของเกาหลีใต้ในปัจจุบัน โดยซูว็อนเป็นเมืองเดียวในเกาหลีใต้ที่ยังคงมีกำแพงเมืองที่มีสภาพสมบูรณ์อยู่ โดยกำแพงเมืองนี้ถือเป็นสถานที่ท่องเที่ยวหลักที่นักท่องเที่ยวอยากมาชมของจังหวัดคย็องกี เช่นเดียวกับการเป็นเมืองอุตสาหกรรม ซูว็อนเป็นที่ตั้งของโรงงานใหญ่ของซัมซุง อิเล็กทรอนิกส์ ซูว็อนมีทางด่วนสองสาย, เครือข่ายรถไฟของชาติและรถไฟไต้ดินของนครพิเศษโซล ซึ่งทำให้เกิดความสะดวกในการเดินทาง การท่องเที่ยว และการขนส่ง

ซูว็อนถือเป็นเมืองศูนย์กลางแห่งการศึกษา โดยมีมหาวิทยาลัยถึง 11 แห่ง จากสิ่งนี้พร้อมด้วยเครือข่ายการขนส่งมวลชนสามารถดึงดูดผู้อยู่อาศัยจากทั่วประเทศและชาวต่างประเทศเป็นจำนวนประชากรถึง 1.85%

ซูว็อนยังมีสโมสรฟุตบอลที่มีเชื่อเสียงอย่างซูว็อนซัมซุงบลูวิงส์ ซึ่งเป็นแชมป์เค-ลีก 4 สมัย และเป็นแชมป์เอเอฟซีแชมเปียนส์ลีก 2 สมัย

ประวัติ
-------

เมื่อครั้งชนเผ่าโบราณซูว็อนเป็นที่รู้จักกันในชื่อของ โมซูกุก (ฮันกึล: 모수국) ระหว่างยุคราชอาณาจักรทั้งสาม พื้นที่เมืองซูว็อนและฮวาซ็องในปัจจุบันถูกเรียกว่า แมโฮลกุน (매홀군) 

ใน พ.ศ. 1300 ในสมัยพระเจ้าคย็องด็อกแห่งชิลลาได้เปลี่ยนชื่อเป็น ซูซ็องกุน (수성군) ต่อมาใน พ.ศ. 1483 ในสมัยราชวงศ์โครยอได้มีการเปลี่ยนชื่อเป็น ซูชู (수주) และในที่สุดพระเจ้าแทจงแห่งราชวงศ์โชซ็อนได้เปลี่ยนชื่อเมืองนี้เป็น ซูว็อน ในปี พ.ศ. 1956

ใน พ.ศ. 2135 ระหว่างสงครามการบุกครองเกาหลีของญี่ปุ่น ผู้บัญชาการอีควังได้พยายามปฏิบัติการให้กองกำลังของเขาเข้าสู่เมืองหลวง โซล (ในเวลานั้นเรียกว่าฮันซ็อง) กองกำลังถูกถอนออกไป อย่างไรก็ตามภายหลังจากข่าวว่าเมืองหลวงถูกยึดถึงผู้บัญชาการ กองทัพก็โตขึ้นไดยมีกำลัง 50,000 นายพร้อมทั้งมีกองกำลังอาสาสมัครอีกจำนวนหนึ่ง โดยอีควังและผู้บัญชาการที่ไม่ได้ประจำการอีกจำนวนหนึ่งได้พิจารณาเป้าหมายที่จะกอบกู้เมืองหลวงอีกครั้งหนึ่ง และได้รวบรวมกำลังไว้ทางตอนเหนือของซูว็อน

### การก่อสร้างป้อมฮวาซ็อง

ในสมัยราชวงศ์โชซ็อน พระเจ้าซ็องโจ ได้ประสบความล้มเหลวในท้ายที่สุดในความพยายามที่จะให้ซูว็อนเป็นเมืองหลวงใน พ.ศ. 2339 ส่วนหนึ่งของโครงการย้ายเมืองหลวงคือป้อมฮวาซ็อง ป้อมปราการกำแพงที่ล้อมรอบทั้งทั้งเมือง โดยเหตุผลบางส่วนมีความตั้งใจที่จะให้เป็นป้อมปราการเพื่อปกป้องสุสานของพระบิดาพระองค์ เจ้าชายรัชทายาทซาโด

การก่อสร้างกำแพงเป็นหนึ่งในตัวอย่างแรก ๆ ของเกาหลีที่จ่ายค่าแรงให้กับแรงงาน (ปกติก่อนหน้านี้จะใช้วิธีเกณฑ์แรงงาน โดยกำแพงยังคงอยู่ถึงปัจจุบัน ถึงแม้ว่ากำแพง(รวมทั้งป้อม)จะได้รับความเสียหายอย่างมากจากสงครามเกาหลี

เริ่มแรกการก่อสร้างป้อมฮวาซ็องได้ก่อสร้างโดยคำแนะนำของนักปราชญ์ช็อง ยัก-ย็อง ภายหลังการสวรรคตของพระเจ้าซ็องโจไม่นาน (พ.ศ. 2343) กระดาษขาวที่แสดงรายละเอียดเกี่ยวกับการก่อสร้างได้ถูกตีพิมพ์ เป็นสิ่งที่ประเมินค่าไม่ได้เพราะถูกนำมาใช้เป็นแบบในการก่อสร้างใหม่ในช่วงทศวรรษที่ 1970 

ครั้งหนึ่งกำแพงของป้อมปราการเคยล้อมเมืองซูว็อนทั้งเมืองไว้ แต่เมืองซูว็อนในยุคปัจจุบันได้ขยายไปไกลกว่าตัวกำแพงป้อมมาก ในปัจจุบันกำแพงป้อมฮวาซ็องได้ถูกกำหนดให้เป็นมรดกโลกโดยยูเนสโก และป้อมฮวาซ็องได้ถูกนำมาใช้ในการประชาสัมพันธ์เมืองเสมอ

### สงครามเกาหลี

รถถังที-34ของเกาหลีเหนือติดอยู่บนสะพานทางตอนใต้ของซูว็อนในการโจมทีทางอากาศของกองทัพสหรัฐอเมริกาในสงครามเกาหลี
สงครามเกาหลีได้สร้างผลกระทบอย่างมากต่อเมืองซูว็อน โดยเมืองเปลี่ยนผู้ยึดครองระหว่างสงครามถึงสี่ครั้ง ภายหลังการปะทุของสงครามเพียงไม่นานหน่วยเครื่องบินขับไล่ที่ 49ของกองทัพอากาศสหรัฐอเมริกาได้ถูกส่งจากญี่ปุ่นไปยังเกาหลี โดยภารกิจแรกคือเคลื่อนย้ายพลเรือนจากซูว็อนและคิมโพ แต่หลังจากนั้นไม่นานกองทัพเกาหลีเหนือก็เคลื่อนมาถึงเมืองซูว็อน ก่อนหน้ายุทธการโอซันไม่นาน การสู้รบระหว่างกองกำลังของสหรัฐฯกับเกาหลีเหนือก็ได้เริ่มขึ้นครั้งแรก ในวันที่ 4 กรกฎาคม พ.ศ. 2493 สิ่งป้องกันได้สร้างขึ้นบนถนนระหว่างซูว็อนและรอบ ๆ โอซัน (ซึ่งขณะนั้นยังอยู่ภายใต้การควบคุมของฝ่ายใต้) ในวันต่อมากองกำลังของฝ่ายเหนือได้มุ่งหน้ามายังทางใต้ ตามมาด้วยการปะทะกันยาวนาน 3 ชั่วโมงครึ่ง โดยทหารอเมริกาสูญเสียไป 142 นาย และทหารเกาหลีเหนือ 42 นาย ทำให้กองกำลังของสหรัฐจำต้องล่าถอยไป การปะทะกันครั้งนี้ทำให้กองกำลังของฝ่ายเหนือเคลื่อนพลลงไปยังโอซันช้ากว่ากำหนดการ 7 ชั่วโมง

ในวันที่ 16 ธันวาคม พ.ศ. 2493 กองกำลังกรีก ได้ย้ายไปตั้งอยู่ที่ซูว็อนอยู่ติดกับกองพลทหารม้าที่ 1 ของกองทัพสหรัฐอเมริกา ตั้งแต่วันที่ 6 พฤศจิกายน พ.ศ. 2494 แกบบี้ กาเบรียสกี ยอดนักบินของกองทัพอากาศสหรัฐอเมริกาได้มาประจำการอยู่ที่ฐานทัพอากาศ เค-13 เมืองซูว็อน โดยตอนสิ้นสุดของสงครามเมืองซูว็อนอยู่กับเกาหลีใต้

### ประวัติยุคใหม่

* ซูว็อนกลายเป็นเมืองเอกของจังหวัดคย็องกี เมื่อวันที่ 23 มิถุนายน พ.ศ. 2510
* ในวันที่ 1 กรกฎาคม พ.ศ. 2531 เขตจังอันและเขตคว็อนซ็อนได้ตั้งขึ้น
* ในวันที่ 1 กุมภาพันธ์ พ.ศ. 2536, ส่วนหนึ่งของเขตจังอันและและเขตคว็อนซ็อน ถูกแบ่งและรวมกันตั้งเป็น เขตพัลดัล
* ในวันที่ 24 พฤศจิกายน พ.ศ. 2546 เขตย็องทงได้ถูกตั้งขึ้นเป็นเขตใหม่โดยแยกออกมาจากเขตพัลดัล

ภูมิศาสตร์
----------

ธงบนป้อมฮวาซ็อง
ซูว็อนตั้งอยู่ทางตอนเหนือของที่ราบคย็องกี และอยู่ทางทิศใต้ของโซล เมืองหลวงของเกาหลีใต้ โดยมีอาณาเขตติดต่อกับอึยวังทางทิศตะวันตกเฉียงเหนือ, ยงอินทางทิศตะวันออก, ฮวาซ็องทางทิศตะวันตกเฉียงใต้ และมีอาณาเขตติดกับอันซันเล็กน้อยทางทิศตะวันตก

รอบ ๆ ซูว็อนมีเขาเพียงเล็กน้อย โดยเขาที่สูงสุดของเมืองคือ ควังคโยซันซึ่งอยู่ทางเหนือของเมืองติดกับยงอิน โดยมีความสูง 582 เมตร (1,909 ฟุต) เหนือระดับน้ำทะเล

คลองส่วนใหญ่ที่ไหลผ่านซูว็อนมีต้นกำเนิดมาจากภูเขาควังคโยหรือยอดเขาบริเวณรอบ ๆ เมือง คลองซูว็อน (ซูว็อนช็อน) เป็นคลองที่สำคัญที่สุดของเมือง (และมีคลองที่สำคัญอีกแห่งหนึ่งคือคลองชุงโบ) โดยไหลผ่านเมืองไปยังทิศใต้และไหลลงสู่ทะเลเหลืองทางอ่าวอันซัน

ซูว็อนไม่มีทะเลสาบที่เกิดตามธรรมชาติ อย่างไรก็ตามเมืองซูว็อนก็มีอ่างเก็บน้ำขนาดเล็กหลายแห่ง เช่น ซอโฮ (서호) อยู่ใกล้กับ สถานีฮวาโซ, อ่างเก็บน้ำอิลว็อน (일원 저수지) อยู่ใกล้กับมหาวิทยาลัยซ็องคยุนวัน, อ่างเก็บน้ำบัมแบ็ต (밤밭 저수지) ใกล้กับสถานีมหาวิทยาลัยซ็องคยุนวัน, อ่างเก็บน้ำอิลฮวัง (일왕 저수지) ใกล้กับสวนสาธารณะมันซ็อก, อ่างเก็บน้ำพาจัง (파장 저수지) อยู่ทางตอนเหนือของเมืองซูว็อนทางออกไปทางด่วยย็องดง, อ่างเก็บน้ำควังคโย (광교 저수지) อยู่บริเวณตีนเขาควังคโย, อ่างเก็บน้ำว็อนช็อนและซินแด (원천 저수지 & 신대 저수지) อยู่ใกล้กับมหาวิทยาลัยอาจู (아주대학교), อ่างเก็บน้ำคึมโก๊ก (금곡 저수지), อ่างเก็บน้ำขนาดเล็กบริเวณตีนเขาชิลโบ, และอ่างเก็บน้ำขนาดใหญ่วังซง (왕송 저수지), ซึ่งบริเวณของอ่างเก็บน้ำส่วนใหญ่อยู่ในเขตเมืองอึยวังแต่ตัวเขื่อนตั้งอยู่ซูว็อน

สันเขาที่มีขนาดสูงน้อยที่สุดของเมืองคือ ภูเขาชิลโบ โดยมีความสูงเหนือระดับน้ำทะเล 239 เมตร ตั้งอยู่ทางทิศตะวันตกโดยมีพรมแดนติดกับอันซัน เมืองซูว็อนตั้งอยู่ห่างจากอ่าวทะเลเหลือง 6 กิโลเมตร

### สภาพอากาศ

| ข้อมูลภูมิอากาศของซูว็อน (2524–2553) |
| --- |
| เดือน | ม.ค. | ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. | ต.ค. | พ.ย. | ธ.ค. | ทั้งปี |
| อุณหภูมิสูงสุดเฉลี่ย °C (°F) | 2.1(35.8) | 5.0(41) | 10.6(51.1) | 17.9(64.2) | 23.0(73.4) | 26.8(80.2) | 28.8(83.8) | 29.8(85.6) | 25.9(78.6) | 20.0(68) | 12.0(53.6) | 5.0(41) | 17.2(63) |
| อุณหภูมิเฉลี่ยแต่ละวัน °C (°F) | -2.9(26.8) | -0.3(31.5) | 5.0(41) | 11.6(52.9) | 17.2(63) | 21.7(71.1) | 24.8(76.6) | 25.6(78.1) | 20.8(69.4) | 14.0(57.2) | 6.6(43.9) | 0.0(32) | 12.0(53.6) |
| อุณหภูมิต่ำสุดเฉลี่ย °C (°F) | -7.4(18.7) | -5.0(23) | 0.0(32) | 5.9(42.6) | 12.0(53.6) | 17.4(63.3) | 21.7(71.1) | 22.1(71.8) | 16.4(61.5) | 8.8(47.8) | 1.8(35.2) | -4.4(24.1) | 7.5(45.5) |
| หยาดน้ำฟ้า มม (นิ้ว) | 22.4(0.882) | 24.2(0.953) | 47.9(1.886) | 61.3(2.413) | 97.8(3.85) | 129.2(5.087) | 351.1(13.823) | 299.8(11.803) | 153.9(6.059) | 53.1(2.091) | 49.7(1.957) | 21.8(0.858) | 1,312.3(51.665) |
| ความชื้นร้อยละ | 65.1 | 64.3 | 64.2 | 62.5 | 67.6 | 72.3 | 80.1 | 78.3 | 74.5 | 71.0 | 68.6 | 66.4 | 69.6 |
| วันที่มีหยาดน้ำฟ้าโดยเฉลี่ย (≥ 0.1 mm) | 7.3 | 6.2 | 7.6 | 7.8 | 8.7 | 9.4 | 15.4 | 14.1 | 8.7 | 6.2 | 8.7 | 8.1 | 108.2 |
| จำนวนชั่วโมงที่มีแดด | 166.0 | 171.6 | 198.0 | 215.2 | 221.3 | 188.3 | 136.7 | 166.0 | 182.0 | 200.2 | 158.0 | 159.7 | 2,162.8 |
| *แหล่งที่มา: สำนักอุตุนิยมวิทยาเกาหลี* |

เขตการปกครอง
------------

เขตของซูว็อนเขตของซูว็อน
บทความหลัก: เขตการปกครองของประเทศเกาหลีใต้
ซูว็อนแบ่งออกเป็น 4 *คู* (เขต):

| โรมัน | ฮันกึล | ฮันจา | ประชากร (2551) | พื้นที่ (ม²) |
| --- | --- | --- | --- | --- |
| 1. เขตคว็อนซ็อน | 권선구 | 勸善區 | 315,512 | 47,355,349.2 |
| 2. เขตจังอัน | 장안구 | 長安區 | 290,732 | 33,119,867.5 |
| 3. เขตพัลดัล | 팔달구 | 八達區 | 224,194 | 13,077,959.4 |
| 4. เขตย็องทง | 영통구 | 靈通區 | 256,466 | 27,500,143.7 |
|

  

เขตที่ตั้งขึ้นใหม่ที่สุดของเมืองคือ เขตย็องทงซึ่งแยกออกมาจากเขตพัลดัล เมื่อวันที่ 24 พฤศจิกายน พ.ศ. 2546 โดยเขตทั้งหมดมีการเขตการปกครองย่อยแยกออกเป็น 42 *ทง*

ประชากร
-------

ประชากรในซูว็อนเป็นชาย 50.2%  มีเพียงเขตพัลดัล เขตเดียวที่ประชากรหญิงเยอะกว่าประชากรชาย มีชาวต่างชาติอาศัยอยู่ในซูว็อน 1.85% เขตที่มีชาวต่างชาติมากที่สุดคือเขตพัลดัล ข้อมูลเพิ่มเติมของประชากรในซูว็อนในแต่ละเขตดูได้จากตารางข้างล่างนี้

|  | ประชากรทั้งหมด | ชาย (เกาหลี) | หญิง (เกาหลี) | เกาหลี (ทั้งหมด) | ชาย (ต่างชาติ) | หญิง (ต่างชาติ) | ต่างชาติ (ทั้งหมด) |
| --- | --- | --- | --- | --- | --- | --- | --- |
| **ซูว็อน** (ทั้งหมด) | 1,086,904 | 535,906 | 531,211 | 1,067,117 | 9,914 | 9,873 | 19,787 |
| เขตคว็อนซ็อน | 315,512 | 156,783 | 154,004 | 310,789 | 2,314 | 2,411 | 4,725 |
| เขตจังอัน | 290,732 | 143,737 | 143,351 | 287,088 | 1,742 | 1,902 | 3,644 |
| เขตพัลดัล | 224,194 | 107,929 | 108,926 | 216,855 | 3,652 | 3,687 | 7,339 |
| เขตย็องทง | 256,466 | 127,457 | 124,930 | 252,387 | 2,206 | 1,873 | 4,079 |
|

  

โดยภาพรวมประชากรในซูว็อนมีแนวโน้มเพิ่มมากขึ้น แต่ประชากรที่เป็นชาวเกาหลีมีแนวโน้มลดลง เช่น ในช่วงเดือนธันวาคม พ.ศ 2550 ถึงเดือนมกราคม พ.ศ. 2551 ประชากรชาวเกาหลีของเมืองลดลง 585 คน แต่ประชากรชาวต่างชาติกลับมีจำนวนเพิ่มขึ้นในช่วงเวลาเดียวกัน แสดงให้เห็นว่าประชากรชาวต่างชาติกำลังเพิ่มขึ้นอย่างต่อเนื่อง ในช่วงครึ่งปีแรกของปี พ.ศ 2550 มีชาวต่างชาติลงทะเบียนเข้าอยู่อาศัยในซูว็อนเพิ่มขึ้น 13% มีเพียงเขตคว็อนซ็อนเท่านั้นที่มีประชากรเพิ่มขึ้น ส่วนเขตจังอันและเขตย็องทง มีประชากรลดน้อยลง

การศึกษา
--------

มหาวิทยาลัยซ็องกยุนกวัน
เมืองซูว็อนมีมหาวิทยาลัยทั้งหมด 11 แห่ง และมีวิทยาลัย 2 แห่ง ประกอบไปด้วย มหาวิทยาลัยซ็องกยุนกวันวิทยาเขตวิทยาศาสตร์ธรรมชาติ, มหาวิทยาลัยคย็องกี, มหาวิทยาลัยอาจู, มหาวิทยาลัยคย็องฮี, วิทยาลัยสาธารณสุขทงนัม, มหาวิทยาลัยดิจิทัลกุกเจ, โรงเรียนสอนศาสนาเทววิทยาฮัปดงและวิทยาลัยสตรีซูว็อน. มหาวิทยาลัยซูว็อน แท้จริงแล้วไม่ได้ตั้งอยู่ที่ซูว็อนแต่ตั้งอยู่ที่เมืองฮวาซ็อง ส่วนมหาวิทยาลัยแห่งชาติโซลวิทยาเขตเกษตรศาสตร์ ตั้งอยู่ที่เมืองซูว็อนจนกระทั่งปี พ.ศ. 2548 จึงย้ายไปอยู่เขตควานัค, โซล

ซูว็อนมีวิทยาลัยชุมชน 2 แห่ง โรงเรียนระดับมัธยมศึกษาตอนปลาย 37 แห่ง, โรงเรียนระดับมัธยมศึกษาตอนต้น 33 แห่ง, โรงเรียนประถามศึกษา 81 แห่งและโรงเรียนอนุบาล 107 แห่ง

อุตสาหกรรม
----------

ซัมซุงเป็นกลุ่มอุตสาหกรรมที่ทำให้เกิดการจ้างงานมากที่สุดในเมือง ความจริงแล้วซัมซุงมีโรงงานหลักอยุ่ที่โซล แต่ในช่วงเริ่มต้นของสงครามเกาหลี สิ่งของหลายอย่างของซัมซุงได้รับความเสียหาย ผู้ก่อตั้ง อี บย็อง-ช็อล (이병철) ได้ฝืนทำธุรกิจอีกครั้งในปี พ.ศ. 2494 ส่วนซัมซุงอิเล็กทรอนิกส์ได้ก่อตั้งที่เมืองซูว็อนในปี พ.ศ. 2512 และปัจจุบันได้เป็นสำนักงานใหญ่และโรงงานอุตสาหกรรมกลางใจเมือง ส่วนกลุ่มอุตสาหกรรมอื่น ๆ ก็ประกอบด้วยเอสเค, ซัมซุงอิเล็กทริกส์, ซัมซุงแอลอีดี, ซัมซุงเอสดีไอและอื่นๆอีกมากมาย

วัฒนธรรม
--------

ป้อมฮวาซ็อง
ป้อมฮวาซ็องเป็นสถานที่ท่องเที่ยวที่สำคัญของเมือง สร้างขึ้นในปี พ.ศ. 2399 ในอดีตป้อมฮวาซ็องเคยล้อมเมืองทั้งเมืองไว้ แต่เมืองซูว็อนในปัจจุบันได้ขยายขอบเมืองออกไปไกลกว่าขอบกำแพงป้อมมาก ป้อมฮวาซ็องได้รับการขึ้นทะเบียนเป็นมรดกโลกของยูเนสโก พระราชวังแฮกุงอยู่ภายในป้อมฮวาซ็อง เป็นสถานที่ท่องเที่ยวทางประวัติศาสตร์ที่น่าสนใจอีกแห่งหนึ่ง หลังจากการขยายทางรถไฟสายบุนดังเสร็จ เพียงไม่กี่สถานีจากซูว็อนไปถึงสถานีซิลกัล เมืองยงอิน ซึ่งเป็นเมืองที่มีสถานที่ท่องเที่ยวสำคัญเช่น หมู่บ้านโบราณเกาหลี และ เอเวอร์แลนด์

### สถานที่พักผ่อนหย่อนใจ

ทางเดินรอบ ๆ กำแพงของป้อมฮวาซ็องเป็นที่นิยมของคนในท้องถิ่นและนักท่องเที่ยวและการเดินพักผ่อนหย่อนใจและเที่ยวชม สวนสาธารณะมันซ็อกทางตอนเหนือของเมืองมีเส้นทางวิ่ง 1.2 กิโลเมตรรอบ ๆ ทะเลสาบ ส่วนสิ่งสันทนาการอื่น ๆ ของสวนสาธารณะประกอบด้วย สนามเทนนิส (ในร่มและกลางแจ้ง), สนามฟุตบอลและสนามสเก็ตบอร์ด และยังมีสวนสาธารณะอื่น ๆ อีกมากมายรอบเมืองรวมทั้งสกีรีสอร์ทและสถานที่ปีนเขา โดยทั้งหมดนี้อยู่ห่างจากซูว็อนไม่ไกลและเดินทางสะดวก

### สถานที่ท่องเที่ยว

ป้อมฮวาซ็อง โดยมีโปรแกรมท่องเที่ยวป้อมมากมายให้นักท่องเที่ยวได้เลือกหลากหลายเส้นทาง

### กีฬา

ซูว็อนมีสนามกีฬาหลากหลายประเภทเช่นสนามกีฬาการยิงธนู, สนามแบตมินตัน, ลานโบว์ลิ่ง, สระว่ายน้ำในร่ม, สนามเทนนิสและสนามฟุตบอล

สนามกีฬาซูว็อนยิมเนเซียมเคยเป็นสถานที่จัดกีฬาแฮนด์บอลในโอลิมปิกฤดูร้อน 1988 โดยสนามกีฬาแห่งนี้มีความจุ 5,145 ที่นั่ง

ซูวอนเวิลด์คัพสเตเดียมเคยเป็นสถานที่จัดการแข่งขันฟุตบอลโลก 2002 ปัจจุบันเป็นสนามทีมเหย้าของทีมซูวอนซัมซุงบลูวิงส์ ทีมจากเคลีก, ทีมจากเคลีกแชลแลนจ์ ทีมซูว็อนเอฟซีใช้สนามซูว็อนสปอร์ตคอมเพล็กซ์ เป็นสนามเหย้า

ซูว็อนยังเป็นมีทีมเบสบอลอย่างทีมฮุนไดยูนิคอร์น (ปัจจุบันเปลี่ยนเป็นทีมเน็คเซ็นฮีโร ตั้งอยู่ที่โซล) ซึ่งเคยใช้สนามซูว็อนสปอร์ตคอมเพล็กซ์ เป็นสนามเหย้า

### สิ่งบันเทิง

ซูว็อนมีโรงภาพยนตร์ระบบมัลติเพล็กซ์ 3 โรง ประกอบด้วย *เมกาบอกซ์* และ *ซีจีวี* โรงภาพยนตร์ตั้งอยู่ที่ สถานีรถไฟซูว็อน ซึ่งอยู่ใจกลางเมือง เช่นเดียวกับโรงภาพยนตร์ 'คิเน๊กซ์ 5 *ซึ่งอยู่ในเขตย็องทง และยังมีโรงภาพยนตร์อื่น ๆ ในเมืองแต่ฉายภาพยนตร์ต่างประเทศน้อยกว่าเช่น* เซเนมาทาวน์*,* โรงภาพยนตร์แทฮัน*,* โรงภาพยนตร์พิคคาเดลลี*,* โรงภาพยนตร์จุงอัง*,* โรงภาพยนตร์โรแยล*,* โรงภาพยนตร์ดาโน *และ* ดาโนฮอลล์อาร์ต

ว็อนช็อนในเขตย็องทงมีสวนสนุก อยู่ 2 แห่งคือ ว็อนช็อนกรีนแลนด์และว็อนช็อนเลคแลนด์

### สิ่งน่าสนใจอื่น ๆ

สภาคณะกรรมการเมืองซูว็อนได้ประกาศความภาคภูมิใจของเมืองเรื่องห้องน้ำสาธารณะ ซึ่งทางเมืองได้ใช้ความพยายามอย่างยิ่งที่จะทำให้ห้องน้ำสาธารณะในเมืองสะอาดและพัฒนาให้ดีขึ้นในด้านต่าง ๆ และปัจจุบันก็ได้มีบริการรถทัวร์ห้องน้ำสาธารณะของเมืองไว้ให้บริการแก่นักท่องเที่ยว

การคมนาคม
---------

สถานีรถไฟซูว็อน
ซูว็อนเป็นศูนย์กลางการคมนาคมขนส่งประจำภูมิภาค และสถานีรถไฟซูว็อนเป็นจุดพักที่สำคัญของทางรถไฟสายคย็องบูซึ่งวิ่งระหว่างโซลกับปูซาน ทั้งยังมีบริการรถโดยสารไปยังสถานีรถไฟฟ้าความเร็วสูงเคทีเอกซ์ที่ควังมย็อง ซูว็อนเชื่อมต่อกับโซลและเมืองใกล้เคียงอื่น ๆ ด้วยรถโดยสารแบบด่วนด้วยจุดขาออกตลอดทั้งเมือง ซูว็อนมีสถานีขนส่งสองแห่งเป็นสถานีรถระหว่างเมืองและรถด่วนที่เชื่อมต่อไปได้ทั่วทั้งประเทศเกาหลีใต้ คือ สถานีขนส่งซูว็อน ซึ่งตั้งอยู่ใกล้กับ 'โฮเทล รามาดา' และสถานีขนส่งซูว็อนตะวันตก ตั้งอยู่ใกล้กับมหาวิทยาลัยซ็องกยูนกวัน รถไฟเคทีเอกซ์มีจุดพักที่จำกัดเพียงไม่กี่สถานีในการวิ่งระหว่างโซลและปูซาน

เมืองซูว็อนมีหลายสถานีที่รถไฟใต้ดินโซล สาย 1ผ่าน ซึ่งวิ่งจากทางเหนือของเมืองทะลุไปยังทางใต้ของเมือง ประกอบไปด้วยสถานีมหาวิทยาลัยซ็องกยุนกวัน, ฮวาซอ, ซูว็อน และ เซรยู ส่วนรถไฟสายบุนดัง วิ่งผ่านซูว็อนจากตะวันออกไปตังตะวันตกซึ่งหมดระยะที่สถานีรถไฟซูว็อนและรถไฟสายซูอิน เชื่อมระหว่างสถานีรถไฟซูว็อนและสถานีรถไฟอินช็อน ซึ่งขณะนี้อยู่ในระหว่างการก่อสร้าง สายซูรยอซึ่งเคยเชื่อมระหว่างซูว็อนกับยอจูตั้งแต่ปี พ.ศ. 2473 ก็ได้หยุดดำเนินการไปตั้งแต่ปี พ.ศ. 2515

ทางพิเศษย็องดง (หมายเลข 50) ทอดผ่านซูว็อนและมีทางออก 2 แห่งคือทางออกซูว็อนเหนือและทางออกซูว็อนตะวันออก และยังมีทางพิเศษคย็องบู (หมายเลข 1) วิ่งพาดผ่านเมือง ซึ่งทางออกของทางพิเศษตั้งอยู่ไม่ไกลจากเขตซิกกัลของยงอินวึ่งเป็นเขตที่ติดกับซูว็อน

ในปี พ.ศ. 2556 เมืองซูว็อนได้เป็นเจ้าภาพจัดงาน EcoMobility World Festival ที่แขวงแฮงกุง, เขตพัลดัล เป็นเวลากว่า 1 เดือน ถนนถูกปิดเพื่อให้เป็นสถานที่ทดลองเขตปลอดรถยนต์ แทนที่จะใช้รถยนต์ ชาวเมืองจะใช้ยานพาหนะที่ไม่ได้เดินเครื่องด้วยเครื่องยนต์ซึ่งจัดเตรียมโดยคณะผู้จัดงาน การทดสอบไช่ว่าจะไม่มีการต่อต้าน แต่อย่างไรก็ตามก็ถือว่าอยู่ในเกณฑ์ที่ประสบความสำเร็จ ภายหลังจากเทศกาลทางเมืองซูว็อนได้เริ่มดำเนินการหารือเพื่อที่จะให้เป็นแนวปฏิบัติที่ทดลองกันใช้เป็นการถาวร

สื่อมวลชน
---------

มีหนังสือพิมพ์ 2 ฉบับที่มีฐานอยู่ที่ซูว็อนได้แก่ คย็องกีเดลี (경기일보) และ คย็องอินเดลี (경인일보) ซึ่งเริ่มดำเนินการตั้งแต่ปี พ.ศ. 2503 ซึ่งในอดีตได้ตั้งอยู่ที่เขตจังอัน และปัจจุบันสำนักงานได้ตั้งอยู่ที่เขตพัลดัล และทั้งสองฉบับพิมพ์เฉพาะภาษาเกาหลี

การทหาร
-------

กองทัพอากาศสาธารณรัฐเกาหลีมีฐานทัพตั้งอยู่ที่แขวงจังจี, เขตคว็อนซ็อน, เมืองซูว็อน ซึ่งเคยเป็นฐานทัพอากาศของกองทัพอากาศสหรัฐอเมริกาในช่วงระหว่างสงครามเกาหลี

ศาสนา
-----

เช่นเดียวกับพื้นที่ส่วนใหญ่ในประเทศเกาหลีใต้ ปี พ.ศ. 2549 จากข้อมูลที่รวบรวมโดยรัฐบาลเกาหลีใต้ ประมาณ 25.3 % ของประชากรไม่นับถือศาสนาใดศาสนาหนึ่งโดยเฉพาะ ศาสนาคริสต์ประมาณ 20% และศาสนาพุทธประมาณ 52% ของจำนวนประชากรทั้งหมด โบสถ์ไดโอซิสออฟซูว็อนของคาทอลิกได้สร้างขึ้นในปี พ.ศ. 2506 โดยสมเด็จพระสันตะปาปาปอลที่ 6

อาหาร
-----

คัลบิ
อาหารของซูว็อนที่มีชื่อเสียงคือ ซูว็อนคัลบิ หนึ่งในหลากหลายประเภทของเนื้อย่างที่เป็นที่นิยมทั่วทั้งเกาหลี เมืองซูว็อนก็มีอาหารเกาหลีที่มีความหลากหลายเช่นเดียวกับที่มีจำหน่ายทั่วทั้งคาบสมุทรเกาหลีทั้งยังมีร้านอาหารต่างชาติหลากหลายประเภทอีกด้วย ตั้งแต่ปี พ.ศ. 2538 เทศกาลคัลบิได้จัดขึ้นเป็นประจำทุกปี ดึงดูดนักท่องเที่ยวต่างชาติได้เป็นจำนวนมาก

พืชและสัตว์
-----------

สัตว์ป่าของซูว็อนมีลักษณะคล้ายคลึงกันกับส่วนใหญ่ของทั้งจังหวัดคย็องกี โดยกบต้นไม้ซูว็อนเป็นสายพันธ์ที่มีชื่อเสียง เป็นหนึ่งในสองสายพันธ์กบต้นไม้ที่อาศัยอยู่ในคาบสมุทรเกาหลีและอาศัยอยู่ในเฉพาะจังหวัดคย็องกี

บุคคลที่มีชื่อเสียงจากเมืองซูว็อน
---------------------------------

บุคคลที่มีชื่อเสียงจากเมืองซูว็อนประกอบด้วย:

* พัก จี-ซ็อง ซึ่งเติบโตที่เมืองซูว็อน, ในปี พ.ศ. 2548 เมืองได้เปลี่ยนชื่อถนนโดยเป็นชื่อของเขา
* นักแสดง คิม ซองกยู จาก Kingdom, The outlaw, 악인전, 반의반
* ลีดเดอร์ของวงชายนี อี จิน-กี หรืออนยู
* บาทหลวง บิลลี คิม, อดีตประธาน สหพันธ์แบ๊บติสต์โลก และปัจจุบันเป็นประธานของบริษัทกระจายเสียงตะวันออกไกล
* ลีดเดอร์ของวงทูเอเอ็ม โช กว็อน
* นักเชลโล ชัง ฮัน-นา
* นักแสดง ฮย็อน ย็อง
* นักแสดง ฮา จี-ว็อน
* คอลัมนิสต์ ซัม โอ
* นักกีฬาศิลปะการต่อสู้ป้องกันตัวแบบผสม คิม ด็อง-ฮย็อน
* นักร้องวงเอพิงก์ ยุน โบ-มี
* นักร้องวงเอนไฮเพน คิมซอนอู

เมืองพี่น้อง
------------

* ญี่ปุ่น อะซะฮิกะวะ, ญี่ปุ่น (2532)
* จีน จี่หนาน, จีน (2536)
* ออสเตรเลีย ทาว์นวิลล์, ออสเตรเลีย (2540)
* อินโดนีเซีย บันดุง, อินโดนีเซีย (2540)
* ตุรกี ยาโลวา, ตุรกี (2542)
* โรมาเนีย คลูช-นาโปกา, โรมาเนีย (2542)
* เม็กซิโก โตลูกา, เม็กซิโก (2542)
* โมร็อกโก แฟ็ส, โมร็อกโก (2546)
* เวียดนาม จังหวัดหายเซือง, เวียดนาม (2547)
* กัมพูชา จังหวัดเสียมราฐ, กัมพูชา (2547)
* รัสเซีย นิจนีนอฟโกรอด, รัสเซีย (2548)
* บราซิล กูรีชีบา, บราซิล (2549)
* เกาหลีใต้ โพฮัง, สาธารณรัฐเกาหลี (2552)
* เกาหลีใต้ อำเภอแทอัน, สาธารณรัฐเกาหลี (2552)
* เยอรมนี ไฟรบูร์กอิมไบรส์เกา, เยอรมนี (2558)

อ้างอิง
-------

1. 1 2 3 4 5  "수원시통계". คลังข้อมูลเก่าเก็บจากแหล่งเดิมเมื่อ 2011-01-30. สืบค้นเมื่อ 2021-08-15.
2. ↑  "K-Leaguei". *K-League*. คลังข้อมูลเก่าเก็บจากแหล่งเดิมเมื่อ 2010-04-30. สืบค้นเมื่อ 2008-02-10.
3. ↑  "Welcome to Suwon city". *Suwon City Council*. คลังข้อมูลเก่าเก็บจากแหล่งเดิมเมื่อ 2013-10-12. สืบค้นเมื่อ 2007-11-27.
4. 1 2 3  Turnbull, Stephen. 2002, pp. 116-123.
5. ↑  "Suwon". Encyclopædia Britannica. สืบค้นเมื่อ 2007-09-01.
6. 1 2  "Hwaseong Fortress - UNESCO World Heritage Centre". *UNESCO*. สืบค้นเมื่อ 2007-12-05.
7. ↑  "한국의 산하 - 광교산 (*Hangugui Sanha - Gwanggyosan*)". *Korean mountaineering association website*. สืบค้นเมื่อ 2007-08-07.
8. ↑  "사사동의 칠부산 (*Sasa-dongui Chilbusan*)". *Banwol Newspaper website*. คลังข้อมูลเก่าเก็บจากแหล่งเดิมเมื่อ 2007-10-13. สืบค้นเมื่อ 2007-08-07.
9. ↑  "평년값자료(1981–2010) 수원(119)". Korea Meteorological Administration. สืบค้นเมื่อ 2011-05-09.
10. ↑  "영통구 연혁 (*Yeongtong-gu Yeonhyeok*)". *Suwon City website*. คลังข้อมูลเก่าเก็บจากแหล่งเดิมเมื่อ 2008-12-10. สืบค้นเมื่อ 2006-01-10.
11. 1 2  "수원시 통계 (*Suwon-si Tonggye*)". *Suwon City website*. คลังข้อมูลเก่าเก็บจากแหล่งเดิมเมื่อ 2013-02-19. สืบค้นเมื่อ 2007-08-07.
12. 1 2  "수원시청에 오신 것을 환영합니다 (Suwonsicheonge Osin Hwanyeonghamnida)". *Suwon City Council*. คลังข้อมูลเก่าเก็บจากแหล่งเดิมเมื่อ 2010-01-27. สืบค้นเมื่อ 2007-12-07.
13. ↑  "Welcome to Suwon City - General State". *Suwon City Council*. สืบค้นเมื่อ 2007-12-08.[*ลิงก์เสีย*]
14. ↑  "Suwon city\_Travel and Tourism\_Offical Enlgish Website". คลังข้อมูลเก่าเก็บจากแหล่งเดิมเมื่อ 2013-11-11. สืบค้นเมื่อ 2014-11-27.
15. ↑  "Welcome to Suwon City - Sports Facilities". *Suwon City Council*. คลังข้อมูลเก่าเก็บจากแหล่งเดิมเมื่อ 2004-06-24. สืบค้นเมื่อ 2007-12-05.
16. ↑  "Welcome to Suwon City - Suwon Professional Team Introduction". *Suwon City Council*. คลังข้อมูลเก่าเก็บจากแหล่งเดิมเมื่อ 2004-06-24. สืบค้นเมื่อ 2007-12-05.
17. ↑  "Welcome to Suwon City - Movie Theaters". *Suwon City Council*. สืบค้นเมื่อ 2007-12-06.[*ลิงก์เสีย*]
18. ↑  "Welcome to Suwon City - Amusement Facilities". *Suwon City Council*. สืบค้นเมื่อ 2007-12-06.[*ลิงก์เสีย*]
19. ↑  "Beautiful Restrooms". *Suwon City Council website*. คลังข้อมูลเก่าเก็บจากแหล่งเดิมเมื่อ 2004-08-22. สืบค้นเมื่อ 2007-08-07.
20. ↑  Strother, Jason (30 September 2013). "Locals applaud car-free month in Korean city". *Deutsche Welle*. สืบค้นเมื่อ 13 December 2013.
21. ↑  "Report presents legacy of car-free neighborhood". *EcoMobility world Festival 2013*. ICLEI. คลังข้อมูลเก่าเก็บจากแหล่งเดิมเมื่อ 2013-12-13. สืบค้นเมื่อ 13 December 2013.
22. ↑  Yu Sin-jae (유신재) (2005-06-12). "수원시 '박지성길' 만든다 <Suwon-si 'pakjiseonggil' mandeunda / Suwon City constructs 'Park Ji-Sung Road'>". *Hankyoreh* (ภาษาเกาหลี). สืบค้นเมื่อ 2007-08-08.
23. ↑  "Sister cities". Suwon City. สืบค้นเมื่อ 2014-01-27.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ซูว็อน**

* City government website (in Korean)
* ซูว็อน ที่เว็บไซต์ Curlie
* Suwon : Official Seoul City Tourism
* *Suwon Samsung Bluewings* official site
* Official site of Hwaseong fortress (archived 2013)

| * ด
* ค
* ก
จังหวัดคย็องกี |
| --- |
| ซูว็อน (เมืองหลวง) |
| นครใหญ่ | 

|  |  |
| --- | --- |
| อันซัน | 
* เขตดันว็อน
* เขตซังนก

 |
| อันยัง | 
* เขตดงอัน
* เขตมานัน

 |
| พูช็อน | 
* (ไม่มีเขต)
* *ถูกยุบ*
	+ เขตโอจ็อง
	+ เขตโซซา
	+ เขตว็อนมิ

 |
| โคยัง | 
* เขตด็อกยัง
* เขตอิลซันดง
* เขตอิลซันซอ

 |
| ฮวาซ็อง | (ไม่มีเขต) |
| นัมยังจู | (ไม่มีเขต) |
| ซ็องนัม | 
* เขตบุนดัง
* เขตจังว็อน
* เขตซูจ็อง

 |
| ซูว็อน | 
* เขตคว็อนซ็อน
* เขตชังอัน
* เขตพัลดัล
* เขตย็องทง

 |
| ยงอิน | 
* เขตชออิน
* เขตคีฮึง
* เขตซูจี

 |

 |  |
| นคร | 
* อันซ็อง
* ทงดูช็อน
* คิมโพ
* คุนโพ
* คูรี
* ควาช็อน
* ควังจู
* ควังมย็อง
* ฮานัม
* อีช็อน
* โอซัน
* พาจู
* โพช็อน
* พย็องแท็ก
* ซีฮึง
* อึยจ็องบู
* อึยวัง
* ยังจู
* ยอจู

 |
| อำเภอ | 
* คาพย็อง
* ยังพย็อง
* ย็อนช็อน

 |

| * ด
* ค
* ก
นครในประเทศเกาหลีใต้ |
| --- |
| นครพิเศษ | 
* โซล

 |
| มหานคร | 
* ควังจู
* แทกู
* แทจ็อน
* ปูซาน
* อินช็อน
* อุลซัน

 |
| นครปกครองตนเองพิเศษ | 
* เซจง

 |
| นครใหญ่ | 
* คิมแฮ
* โคยัง
* ช็องจู※
* ช็อนจู※
* ช็อนอัน
* ชังว็อน※
* ซ็องนัม
* ซูว็อน※
* นัมยังจู
* พูช็อน
* โพฮัง
* ยงอิน
* อันซัน
* อันยัง
* ฮวาซ็อง

 |
| นคร | 
* คงจู
* คย็องจู
* คย็องซัน
* คเยรยง
* ควังจู
* ควังมย็อน
* ควังยัง
* ควาช็อน
* คอเจ
* คังนึง
* คิมเจ
* คิมช็อน
* คิมโพ
* คุนซัน
* คุนโพ
* คูมี
* คูรี
* ช็องอึบ
* ชินจู
* ชีฮึง
* ชุงจู
* ชุนช็อน※
* เชช็อน
* ซกโช
* ซอซัน
* ซังจู
* ซัมช็อก
* ซาช็อน
* ซุนช็อน
* ทงดูช็อน
* ทงย็อง
* ทงแฮ
* ทังจิน
* แทแบ็ก
* นนซัน
* นัมว็อน
* นาจู
* พย็องแท็ก
* พาจู
* โพช็อน
* โพรย็อง
* มกโพ
* มิลยัง
* มุนกย็อง
* ย็องจู
* ย็องช็อน
* ยอจู
* ยอซู
* ยังจู
* ยังซัน
* ว็อนจู
* อันซ็อง
* อันดง※
* อาซัน
* อิกซัน
* อีช็อน
* อึยจ็องบู
* อึยวัง
* โอซัน
* ฮานัม

 |
| นครภายใต้การบริหาร | 
* เชจู※
* ซอกวีโพ

 |
| ที่ตั้งศาลากลางจังหวัดที่ไม่ใช่นคร | 
* อำเภอมูอัน
* อำเภอฮงช็อง

 |
| ***หมายเหตุ:*** ※ เป็นเมืองหลวงของจังหวัดด้วย |

| ฐานข้อมูลการควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| นานาชาติ | 
* FAST
* ISNI
* VIAF

 |
| ประจำชาติ | 
* เยอรมนี
* อิสราเอล
* สหรัฐ
* ญี่ปุ่น
* เช็กเกีย
* เกาหลี

 |
| ภูมิศาสตร์ | 
* มิวสิกเบรนซ์ พื้นที่

 |
| อื่น ๆ | 
* NARA

 |